
Firmele care distrug pădurile din România: IKEA 
nu e singura 

Ines Gavriluţ se ocupă de Europa de Est la organizaţia 
neguvernamentală Bruno Manser Fonds (BMF). Înfiinţată iniţial 
pentru salvarea pădurilor tropicale, organizaţia analizează între 
timp și defrișările din România (Interviu pentru DW) 


DEUTSCHE WELLE: Într-unul dintre răspunsurile oficiale oferite de IKEA după 
raportul publicat de Agent Green și Bruno Manser Fonds referitor la dezastrul 


ecologic pe care îl patronează această companie, se vorbește despre un dialog 
între reprezentanţii organizaţiilor de mediu și cei ai IKEA. A început un astfel de 
dialog? Ar putea duce undeva? 


Ines Gavriluţ — Da, dialogul a început și credem că poate da rezultate, nu în ultimul 
rând datorită documentarelor apărute recent, care au crescut gradul de 
conștientizare și atenţia publică asupra acestor probleme. Dar aici trebuie să fac o 
precizare. Nu vrem să creăm impresia că IKEA este singura companie responsabilă 
de degradarea pădurilor din România și nici pe departe cea mai rea din industria 
mobilei. Dar este un jucător important, creează trenduri pentru întreaga industrie și 
ar trebui să fie un lider de bune practici, un motor al schimbării la nivel mondial. Pe 6 
iunie am avut prima întâlnire cu conducerea Ingka Investments și reprezentanți ai 
departamentelor relevante din Grupul Ingka (cel mare francizor IKEA) și din IKEA la 
sediul grupului Ingka din Leiden, Olanda. Au dat dovadă de deschidere în abordarea 
acestor probleme. Am propus vizite pe teren, măsuri specifice și proiecte pilot 
pentru a asigura un management forestier responsabil, cu viziune pe termen lung. 
Vom continua dialogul cu o discuţie tehnică. 


DW -— Grupul Ingka și IKEA susţin că nu deţin păduri virgine în România, dar din 
analiza Dvs rezultă că unele dintre pădurile lor, de pildă cea care face parte din 
aria protejată numită Natura 2000 Penteleu, are atât zone de păduri primare, cât 
și seculare, care între timp s-au degradat din cauza exploatării forestiere. Ce-ar 
trebui să facă statul? 


Ines Gavriluţ — Aici trebuie diferențiat între legislaţia românească și direcţia 
strategică a Uniunii Europene. România aplică criterii și definiţii mult mai stricte 
decât cele ale UE, ceea ce a limitat protecţia strictă la cele 72.279,43 de hectare 
incluse în Catalogul Naţional al Pădurilor Virgine și Cvasi-virgine din România. Asta 
în condiţiile în care studii științifice, de exemplu Biriş și Veen (2005), au identificat 
suprafețe mult mai mari. Studii mai recente au identificat peste 500.000 ha de păduri 
potenţial primare și seculare și chiar 700.000 ha de păduri cu valoare ridicată de 
conservare. Deci ce se întâmplă cu restul de la 72.279,43 ha? Sigur, atât s-a putut 
până acum, dar vedem că nu este suficient, că obiectivele și legislaţia trebuie 
revizuite. Până la urmă, prin strategia UE privind biodiversitatea pentru 2030, ţările 
membre s-au angajat să pună sub protecţie 30% din suprafaţa terestră a UE, din care 
10% să fie sub protecţie strictă, există și obiectivul separat de 30% și pentru mediul 
maritim. În cei 10% trebuie să fie incluse toate pădurile primare și seculare rămase în 


UE iar restul pădurilor trebuie și ele sporite în suprafaţă și reziliență. Sigur că 
pădurile primare și seculare trebuie mai întâi definite, identificate, cartografiate și 
sunt demersuri în acest sens. Comisia Europeană a elaborat linii directoare pentru 
definirea, cartografierea, monitorizarea și protejarea strictă a pădurilor primare și 
seculare din UE. Strategia cere ca ele să nu fie deteriorate până când începe să se 
aplice regimul de protecţie. Mai mult, liniile directoare ale Comisiei precizează că 
pădurile primare și seculare care corespundeau definiţiilor după 20 mai 2020 (când a 
fost publicată Strategia UE pentru biodiversitate), dar care între timp și-au pierdut 
caracteristicile din cauza activităţii umane, trebuie, de asemenea, să fie strict 
protejate pentru a se reface. În conformitate cu principiul precauţiei, statele membre 
ar trebui să protejeze fără întârziere și în mod strict acele zone forestiere pentru care 
există o mare probabilitate, pe baza informaţiilor disponibile în prezent, ca acestea 
să corespundă definiţiilor și criteriilor stabilite în aceleași linii directoare. 


Pădurile seculare sunt definite ca fiind arborete sau zone forestiere formate din 
specii de arbori nativi care au dezvoltat, în principal prin procese naturale, structuri și 
dinamici asociate în mod normal cu fazele de dezvoltare târzie ale pădurilor primare 
sau neperturbate de același tip. Semnele fostelor activităţi umane pot fi vizibile, dar 
acestea dispar treptat sau sunt prea limitate pentru a perturba semnificativ procesele 
naturale. Într-adevăr, potrivit estimărilor noastre, pădurea proprietate Ingka din 
Penteleu din aria protejată Natura 2000 cu același nume cuprinde mari suprafeţe ce 
încă îndeplinesc criteriile UE pentru păduri primare și seculare: parcele cu vârste 
medii de 150, 160, 170 de ani, cu consistenţe de 0,8 — 0,9, fără intervenţii antropice 
sau cu intervenţii minore în trecut (ex. tăieri de igienă). Unele dintre aceste parcele 
au fost deschise spre intervenții și descalificate de la protecţie strictă. Mai mult, 
avem parcele din aceeași pădure în care s-au aplicat tăieri progresive și pădurea nu 
s-a mai regenerat în mod corespunzător, cu habitate degradate, specii periclitate. 
Insistăm deci asupra protecţiei stricte a pădurilor primare și seculare și pe protecția 
strictă sau parțială și a altor păduri cu valoare ridicată de biodiversitate. Sigur că 
trebuie și păduri de producţie, trebuie lemn de foc, produse de lemn etc. Dar și 
pădurile protejate parţial și cele de producţie trebuie gospodărite durabil, cu viziune 
pe termen lung, prin tăieri selective ce nu degradează pădurea, ce nu afectează 
abilitatea pădurii să se regenereze natural și nu periclitează speciile. 


DW - Din Raportul făcut de Agent Green și Bruno Manser Fonds se înțelege că 
90% din pădurile IKEA sunt exploatate intens, în ciuda faptului că majoritatea se 
suprapun sau sunt situate în vecinătatea unor arii naturale protejate. Această 


distrugere sistematică a pădurilor se face legal? Există o legislaţie care favorizează 
marile companii beneficiare ale lemnului ca materie primă? 


Ines Gavriluţ — Analiza noastră cuprinde circa 14.385,38 ha, însemnând ca. 28% di. 
suprafața pădurilor deţinute de Ingka Investments în România. Dar majoritatea 
dintre acestea se suprapun sau sunt situate în vecinătatea unor arii naturale 
protejate. Investigaţiile pe teren au fost dublate de analiza amenajamentelor silvice 
și a altor documente, spre exemplu cele din SUMA (Sistemul de Urmărire a 
Materialului Lemnos, baza de date integrată care, atunci când funcţionează bine, 
conţine informaţii esenţiale din domeniul silvic: ce se taie din păduri, unde se taie, 
unde pleacă lemnul, cine îl depozitează și cum este comercializat — n. red). S-au 
analizat mai mulți parametri, în principal cât și cum se taie, dar și starea de 
regenerare naturală a pădurii în urma exploatării, starea solului și starea generală a 
habitatelor. Ce s-a constatat la nivel de tipuri de management forestier și protecție? 
Din suprafața pădurilor Ingka analizate, cele 14.385,38 ha, circa 90% sunt destinate 
exploatării intensive (T3+; protecţie limitată sau inexistentă, este permisă producţia 
industrială de lemn pe scară largă); aproximativ 10% (1.433 ha) sunt în regim de 
intervenţie moderată (T2; protecţie parţială); și doar 0,05% (6,5 ha) se află în regim 
de protecţie strictă (11; management fără intervenţie). (T1, T2 și T3 sunt categorii 
separate prevăzute de lege — n. red). 


Pe baza analizei amenajamentelor silvice, pentru totalitatea proprietăţilor Ingka din 
România am constatat că aproximativ 90% sunt în regim de exploatare forestieră 
intensivă; aproximativ 8% sunt în protecţie parțială; și doar 1% sunt în protecţie 
strictă (restul de 1% sunt proprietăţi fără pădure). În urma ultimei investigaţii, 
suspectăm cel puţin 50 de încălcări ale legislaţiei UE sau naţionale și practici 
necorespunzătoare de management forestier. Unele dintre aceste abateri au fost 
confirmate de Gărzile Forestiere competente. Cele neconfirmate au avut același 
rezultat: distrugerea sau degradarea pădurilor, degradarea habitatelor, periclitarea 
speciilor. 


DW — De ce titlul ultimul Raport pe care l-aţi dat publicităţii se intitulează „IKEA, 
ingenioasă pe dinafară, putredă pe dinăuntru”? 


Ines Gavriluţ — Pentru că reflectă ceea ce se întâmplă sub ochii noștri, dacă ne 
raportăm la pădurile din România, fie ele păduri ce alimentează lanţul de 
aprovizionare IKEA sau păduri ce au pe Ingka Investments ca proprietar și 


administrator. Totuși, nu suntem nicidecum împotriva industriei lemnului, nici a 
companiilor ca IKEA sau cele care urmează exemplul IKEA. Sigur că trebuie asigurate 
nevoile de lemn de foc, sigur că trebuie susținută industria lemnului și a mobilei (e 
mai ales industria românească), dar aceste lucruri pot și trebuie făcute fără a se 
recurge la degradarea și distrugerea pădurilor, a habitatelor, la înlocuirea lor cu 
plantaţii lipsite de biodiversitate. De aceea, cerem ca industria și companiile să 
adopte o perspectivă pe termen lung, să contribuie la frânarea crizelor actuale, cea 
climatică, cea a biodiversităţii, ce le ameninţă și pe ele cu dispariţia. Deocamdată, de 
la vorbe la fapte este o diferenţă de la cer la pământ. 


DW - IKEA folosește aceleași metode și în alte state europene? 


Ines Gavriluţ — Noi am investigat doar pădurile din România, deci nu pot să mă 
pronunţ. Totuși, un raport recent Earthsight susţine că furnizori IKEA din Ucraina au 
procurat lemn tăiat ilegal pentru produse IKEA comercializate în întreaga lume. Într- 
o altă investigaţie, Earthsight a ajuns la concluzia că lemnul din unele produse IKEA 
provine din tăieri ilegale în arii protejate din Rusia. 


DW -— IKEA are în România peste 50.000 de hectare de pădure, cine sunt ceilalți 
mari tăietori ai pădurilor României? 


Romsilva precum și marile companii de prelucrare a lemnului care operează în 
România - Kronospan, HS Timber, Egger, Kastamonu - și cumpără lemn de la cele 
câteva mii de companii de exploatare. 


DW - Ce modificări legislative ar trebui făcute pentru a proteja fondul forestier? 


Ines Gavriluţ — În primul rând, trebuie aliniată legislaţia din România cu legislaţia 
europeană, în mod special cu directivele „Habitate” și „Păsări“, dar și cu strategia UE 
pentru biodiversitate 2030. În 2020, Comisia Europeană a deschis proceduri de 
infringement împotriva României din cauza încălcării dreptului comunitar în ceea ce 
privește tăierile ilegale și distrugerea habitatelor din siturile Natura 2000. În avizul 
motivat împotriva României privind Natura 2000, Comisia Europeană afirmă că 
autorităţile române gestionează pădurile, inclusiv prin autorizarea exploatărilor 
forestiere, fără a evalua în prealabil impactul asupra habitatelor protejate, așa cum 
se prevede în Directiva Habitate și în Directiva privind evaluarea strategică de mediu. 
În plus, există deficienţe în ceea ce privește accesul publicului la informaţiile de 


mediu din planurile de gestionare a pădurilor. Comisia a constatat, de asemenea, că 
au fost pierdute habitate forestiere protejate în cadrul siturilor protejate Natura 
2000, încălcându-se astfel directivele „Habitate“ și „Păsări“. Agent Green și alte 
organizaţii au făcut deja numeroase propuneri de modificări legislative pentru 
protejarea pădurilor și ameliorarea patrimoniului forestier al României, care este o 
chestiune de siguranţă naţională. Ele includ administrarea pădurii pe principii 
apropiate de natură, capabile să asigure durabilitatea economică, socială și 
conservarea biodiversităţii, precum creşterea aportului pădurilor României la 
atenuarea impactului schimbărilor climatice şi a diferitelor dezastre naturale. 
Exemple concrete includ creșterea protecţiei stricte și parţiale în conformitate cu 
obiectivele europene (minim 10% păduri strict protejate cu rol de conservare a 
biodiverstităţii și rezervor de carbon pentru combaterea schimbărlor climatice), 
promovarea exploatării forestiere aproape de natură și selective (tăieri grădinărite și 
cvasi-grădinărite) în locul exploatării intensive, fructificarea potenţialul de ecoturism. 


DW -— Aţi avut un dialog cu reprezentanți ai guvernului sau ai parlamentului pe 
această temă? Cu ce rezultate? 


Ines Gavriluţ — Bruno Manser Fonds nu a făcut încă astfel de demersuri, dar suntem 
deschiși la dialog. 


DW -— De ce credeţi că în România nu are succes un partid verde? 


Ines Gavriluţ — Ca și în alte țări, cum ar fi Franţa și Germania, unde partidele verzi au 
pierdut multă popularitate, oamenii se luptă cu agitația vieţii de zi cu zi, cu creșterea 
costurilor de trai, lipsurile economice și, în multe cazuri, văd măsurile propuse de 
partidele ecologiste ca pe niște constrângeri inutile sau, în orice caz, ca fiind mai 
puţin urgente decât problemele lor zilnice. Aceste aspecte sunt extrem de complexe 
și atât timp cât nu există o legislaţie armonizată care să le abordeze, de exemplu să 
facă accesibil un mod de viaţă cu impact redus, să facă consumul de alimente locale 
și de sezon mai ieftin decât cel de alimente importate din ţări îndepărtate etc., nu 
văd cum partidele verzi pot avea mai mult succes pe viitor. 


preluare DW via Rador Radio România 


+defrisari ilegale iikea /padurile romaniei 


Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 


Marius Lulea: „Alegerile au fost fraudate, trebuie anulate și refăcute” 
Marius Lulea: „Alegerile au fost fraudate, Ciolacu ar trebui să își prezinte demisia” 
George Simion: „Ne opunem majorării TVA sau altor taxe” 


George Simion: „Pensiile sunt ridicol de mici din cauza preţurilor mari“ 


"SMENA" a trădat PNL! Marcel Vela, racolat de 
gruparea Mocioalcă, Bejeriță, Hurduzeu 


Primarul orașului Oţelu Roșu, Luca Mălăiescu, în 
conflict de interese, organizator de evenimente 
prin firmele familiei și apropiaților 


Dan Meran și combinaţiile de clan de la PNL Mafiile PSD, PNL și UDMR au avut grijă să radă 
Sector 5! Accesul la contracte publice și la tot de pe suprafața pământului în județul Mureș 
funcţii bine plătite la stat 


PSD a cumpărat televiziunile cu banii AEP. Greblă face pe prostul 


Un bărbat care a lovit cu mașina o femeie, pe o trecere de pietoni din București, nu a lăsat-o să sune 
la 112. Ce a urmat 


Probleme mari la Lidl?! 70% din carnea de puli ar fi contaminată cu germeni rezistenți la antibiotice 


George Simion: România nu trebuie să se implice în războiul ruso-ucrainean. Poporul român vrea 
pace 

Vila enormă pe care Marcel Ciolacu o deţine la Buzău. Este unul dintre cele mai mari 
imobile din oraș! 

Românii trăiesc în apartamente vechi și insalubre! Peste 70% din clădiri au durata de viaţă 
expirată și se pot prăbuși la cutremur 

Cornel Nistorescu: „Homo mutus” — adio confort la NATO și treci la muncă! 

